Bratislava 12. septembra (TASR) - Ohľaduplnosť k prírode, finančne nenáročné riešenia a výnimočnosť detailov sú dominantnými znakmi architektonických diel najmenšej rakúskej spolkovej republiky Vorarlberg, ktorých výstavu sprístupnia 16. septembra v priestoroch Rakúskeho kultúrneho fóra v Bratislave.
Expozícia približuje 30 projektov, ktoré boli ocenené v súťaži vyhlásenej Vorarlberským architektonickým inštitútom, denníkom Vorarlberger Nachrichten a finančnou inštitúciou Hypo-Bank. Všetky prezentované stavby boli zrealizované v rokoch 1998 až 2000, pričom do súťaže bolo prihlásených 157 objektov. Stavebné diela sú rozdelené do štyroch kategórií - Bytové domy, Obchodné a priemyselné budovy, Komunálne budovy a Rodinné domy a radová zástavba. Víťazné práce určila medzinárodná porota na čele so švajčiarskou architektkou Marianne Burkhalterovou a talianskym navrhovateľom Christophom Mayrom Fingerlem.
Cieľom výstavy je prezentácia inovatívnych stavebných projektov a ponúknutie atraktívneho fóra pre staviteľov a konštruktérov.
Vorarlberská stavebná škola sa vyznačuje tradíciou spojenou s ekologickým a estetickým cítením. Jej hlavnými znakmi sú jednoduchosť, funkčnosť, minimalizmus a zároveň nadčasovosť objektov. Snaží sa ukázať, že zastavané prostredie dokáže prispieť k príjemnému pocitu a zároveň rozvíjať kultúrne dedičstvo.
Nezvyčajná a inšpiratívna expozícia potrvá do 4. októbra.